Šiaulių Švč. Mergelės Marijos Nekaltojo Prasidėjimo bažnyčia

Šiaulių Švč. Mergelės Marijos Nekaltojo Prasidėjimo bažnyčia – parapinė bažnyčia Šiauliuose, Dainų gyvenamajame rajone.

 Istorija 
 Pirmoji bažnyčia 

Bažnyčia įkurta 1993 m. spalį buvusiuose, nebaigtuose statyti „Nuklono“ kultūros namuose. Šiaulių vyskupija šį pastatą, tarpininkaujant Lietuvos kultūros fondui, gavo veltui iš miesto valdžios, bankrutavus „Nuklono“ gamyklai. Miesto valdžia, nežinodama, ką daryti su nebaigtu statyti „Nuklono“ pastatu, nusprendė bent laikinai juos perduoti bažnyčiai. Tas „laikinumas“ užtruko daugiau nei dešimtmetį.

1995–2006 m. Švč. Mergelės Marijos Nekalto Prasidėjimo parapijos bažnyčios tikintieji mišių klausė, tuokėsi ir vaikus krikštijo bendruomenės jėgomis įrengtoje nedidelėje salėje. 2002 m. vyskupijoje apsilankė Vilniaus įmonės „VITI“ atstovai, norėję įsigyti pastatus ir greta esančiame sklype pastatyti prekybos centrą. Vyskupijoje lankėsi ir „VP Market“ atstovai. Tuo metu bažnyčios pastatas su sklypu buvo vertinamas keliais milijonais litų, kadangi buvo patrauklioje vietoje. 

2006 m. rugsėjo 1 d., sklypą su buvusio „Nuklono“ pastatu įsigijo „Vilniaus prekyba“. 2006 m. lapkričio 5 d., sekmadienį buvo aukojamos paskutinės mišios. Paskutiniąsias pamaldas buvusių „Nuklono“ kultūros namų patalpose laikė Šiaulių Švč. Mergelės Marijos Nekalto Prasidėjimo parapijos klebonas Šiaulių dekanas Vytautas Kadys. Iškilmingos mišios prasidėjo 12:30, po jų tikintieji su iškilminga procesija patraukė į naujas patalpas Aido g. 16A. Jose pasitikęs Šiaulių vyskupas Eugenijus Bartulis pašventino naująsias patalpas, pasakė padrąsinantį žodį.

 Laikinoji bažnyčia 

Tą pačią 2006 m. lapkričio 5 d. bažnyčia persikėlė į kitas laikinas patalpas – buvusios Dainų vaikų poliklinikos pirmąjį aukštą. Naujosiose patalpose įkurta raštinė, įrengta pora kambarėlių, skirtų kunigui ir diakonui gyventi. Buvusi Dainų vaikų poliklinika buvo tinkamesnė nei kokios nors mokyklos salė. Ritualinių paslaugų firmų į polikliniką nekėlė. Savivaldybei nenusprendus antrasis ir trečiasis aukštai buvo nenaudojami ir tušti. Laikinosios bažnyčios kaimynais tapo greitosios pagalbos tarnyba, įsikūrusi taip pat pirmajame pastato aukšte. Laikinoji bažnyčia turėjo gyvuoti, kol pastatys naująją.

 Naujoji bažnyčia 

Naujoji Švč. Mergelės Marijos Nekalto prasidėjimo bažnyčia buvo numatyta pastatyti BMX dviračių trasos vietoje, prie Lyros ir Gegužių gatvių sankirtos. Šiaulių vyskupijos rengtą konkursą laimėjo ir Švč. Mergelės Marijos Nekaltojo Prasidėjimo bažnyčią kūrė įmonės „Proporcija“ architektai Darius Jakubauskas ir Andrius Vernys. Projekto autorių sumanymu bažnyčios pastatas primena du maldai suglaustus delnus. Visą bažnyčios ansamblį sudaro: 400 kvadratinių metrų klebonija, 600 kvadratų parapijos namai, erdvus šventkiemis, dvi automobilių aikštelės, vietos dviračiams statyti. Šie du specialistai jau turėjo sakralinės paskirties objektų statybos patirties, kadangi prieš kelerius metus suprojektavo Palendrių šv. Benedikto vienuolyną.

2008 m. rugsėjo 13 d. vidurdienį, Gegužių ir Lyros gatvių sankirtoje pašventintas būsimosios Šiaulių Švč. Mergelės Marijos Nekalto Prasidėjimo bažnyčios kertinis akmuo, aukotos mišios. Iškilmėse dalyvavo Šiaulių valstybinis kamerinis choras „Polifonija“. Parengta 97 arų teritorija, kurią teko pakelti 1,5 metro, kad susilygintų su Beržynėlio parko reljefu. Bažnyčios statybos koordinatoriumi pasirinkta bendrovė „Eriadas“. Tuometinė projekto sąmatinė vertė – 10 milijonų litų. Bažnyčios plotas – 1100 m². Čia vienu metu gali melstis per 700 maldininkų. Bažnyčios aukštis – 18,5 metro, o kryžiaus smailė – 30 metrų. Taupumo sumetimais atsisakyta statyti atskirą varpinę, bet įrengtas kariljonas. Bažnyčios ansamblį juosia 0,5–2,5 metrų aukščio lenktos tvoros, formuojančios dvi erdves.

Monolitinio gelžbetonio sienos apšiltintos putplasčiu, dengtos šviesaus akmens plokštėmis. Maldos namų viduje įrengta dešimt klijuoto medžio kolonų ir medinis skliautas. Švenčiausiosios Mergelės Marijos skulptūra pastatyta už centrinio altoriaus. Šviesa į bažnyčią sklinda ne tik per šoninius fasado langus, bet ir per lubose įrengtus 12 švieslangių.

Bažnyčia pašventinta 2009 m. gruodžio 6 d.

 Galerija 

 Šaltiniai 
 Kauno diena 2004-10-23
 Šiaulių kraštas 2007-09-19
 Lietuvos Rytas  2008-09-17
 www.bernardinai.lt 2009-11-24

 Nuorodos 

 Vyskupijos informacija

Kategorija:Šiaulių bažnyčios